มันนี่ทูเดย์
สรรพากรเร่งเก็บภาษีมรดกใน 90 วัน
30 มิ.ย. 2558

สรรพากรเร่งเก็บภาษีมรดกใน 90 วัน
นายประสงค์ พูนธเนศ อธิบดีกรมสรรพากร เปิดเผยว่า กรมสรรพากรเตรียมเก็บภาษีการรับมรดกได้ภายใน 90 วัน จากที่กฎหมายกำหนดให้ 180 วัน โดยจะเก็บส่วนที่เกิน 100 ล้านบาท ในอัตรา 5% สำหรับการโอนให้ทายาทสายตรง และอัตรา 10% สำหรับผู้ที่ไม่ได้เป็นทายาท นอกจากนี้ยังเตือนผู้ที่จะโอนหุ้นนอกตลาดหลักทรัพย์เพื่อเลี่ยงภาษีว่าเป็นเรื่องที่คิดผิด เพราะการโอนหุ้นนอกตลาดถือเป็นรายได้ของผู้ที่ได้รับ ต้องเสียภาษีรายได้บุคคลธรรมดาในอัตราสูงสุดถึง 35% ส่วนการโอนทรัพย์สินมรดกหากยังไม่เสียชีวิตจะต้องเสียภาษีการรับให้ พ่อแม่ให้ลูกในส่วนที่เกิน 20 ล้านบาท ต้องเสียภาษี 10%  
ขณะเดียวกัน นายประสงค์ ยังเปิดเผยด้วยว่า ได้ออกหมายเรียกผู้ค้าสลากรายใหญ่ 3 ราย เข้ามาชี้แจงที่มาที่ไปของรายได้ภายใน 15 วัน เบื้องต้นพบว่าผู้ค้าสลากมีทั้งเคยยื่นแบบและไม่ได้ยื่นแบบเสียภาษี หากตรวจสอบว่าผู้ค้าสลากมีรายได้เกินกว่าการยกเว้นภาษีบุคคลธรรมดาก็ต้องเสียภาษีตามที่กำหนดไว้ ซึ่งจะต้องถูกตรวจสอบย้อนหลัง 10 ปี และมีโทษปรับ 2 เท่าของเงินที่ต้องเสีย และหากกรณียื่นเสียภาษีจะต้องถูกตรวจสอบย้อนหลัง 5 ปี มีโทษปรับ 1 เท่า ถือเป็นการดำเนินงานตามนโยบายที่ต้องการควบคุมราคาสลากให้อยู่ที่ใบละ 80 บาท